ሁለት የሐረሪ ፓርቲዎች በጥምረት ለመሥራት መስማማታቸውን አስታወቁ
የሐረሪ ዴሞክራሲያዊ ድርጅት (ሐዲድ) እና የሐረሪ ሪቫይቫል ንቅናቄ በጋራ ለመሥራት የሚያስችል የጥምረት ስምምነት ተፈራረሙ፡፡ የሐረሪ ሪቫይቫል ንቅናቄ የተሰኘው ድርጅት ባለፉት 23 ዓመታት በተለያዩ አገሮች በሚኖሩ ሐረሪዎች በሰላማዊ መንገድ፣ የሐረሪን ሕዝብ ፖለቲካዊ ኢኮኖሚያዊና ማኅበራዊ መብቶች ለማስጠበቅ የተቋቋመ ድርጅት እንደሆነ ፓርቲው ለሪፖርተር በላከው መግለጫ አስታውቋል፡፡ድርጅቱ በጠቅላይ ሚኒስትር ዓብይ አህመድ (ዶ/ር) አማካይነት የቀረበውን ጥሪ ተቀብሎ አገር ውስጥ መግባቱን የገለጸ ሲሆን፣ ከሐዲድ ጋር በጋራ በመሆን በክልሉ የሚታዩ ችግሮችን መፍትሔ ለመስጠት ለመታገል መወሰኑን አስታውቋል፡፡ ‹‹ሁለቱ ድርጅቶች ዓላማዎቻቸው ተመሳሳይና አንድ በመሆኑ የሐረሪ ሕዝብ የለውጥ፣ የነፃነት፣ የዴሞክራሲ እንዲሁም የሰላምና የብልፅግና ጥያቄዎችን ለመመለስ የአጭርና የረዥም ጊዜ ስትራቴጂዎች በማዘጋጀት በኅብረት ለመሥራት ተስማምተናል፤›› በማለት አስታውቀዋል፡፡ክልሉን እያስተዳደረ የሚገኘው የሐረሪ ብሔራዊ ሊግ (ሐብሊ) ክልሉን በተገቢው መንገድ ማስተዳደር አልቻለም የሚለው የፓርቲዎቹ መግለጫ፣ የክልሉን ሕዝብ ጥያቄዎችን በሕገ መንግሥቱ መሠረት ለመመለስ ገዥውን ፓርቲ የሐረሪ ብሔራዊ ሊግን ለመለወጥ እንደሚታገሉ ገልጸዋል፡፡በዚህም መሠረት ድርጅቶቹ በክልሉ ሠፍኗል ያሉትን ፀረ ዴሞክራሲያዊ አመራር፣ የፍትሕ መጓደል፣ የመልካም አስተዳደር ዕጦት፣ ሕዝቡ በሰላም ተረጋግቶ መኖር ባልመቻሉ የተነሳ ሕዝቡን በማደራጀት የፀረ ሰላም ምንጮችን ለማጥፋትና ከምንጫቸው ለማድረቅ የሕዝብ ንቅናቄ በመፍጠር መፍትሔዎችን በአጭር ጊዜ ለማምጣት መስማማታቸውን ይፋ አድርገዋል፡፡ ‹‹የሐረሪ ሕዝብ ሕገ መንግሥቱ ያጎናፀፉትን መብቶች ክልሉን በሚያስተዳድረው ሐብሊ ጥላ ሥር ሊከበሩለት ካለመቻላቸውም በላይ፣ የክልሉ ሕዝብ መሠረታዊ ጥያቄዎችም ባለመመለሳቸው የመልካም አስተዳደር ዕጦት በመሥፈኑ፣ ሕገ መንግሥታዊና ክልላዊ ራዕዮችን አደጋ ላይ ጥሎታል፤›› በማለት ችግሮችን ለመቅረፍ በጋራ እንደሚሠሩም አስታውቀዋል፡፡